Drie in hof oor 'pannekoektannie' se moord | Maroela Media
Phaladi Shuping, woordvoerder van die Nasionale Vervolgingsgesag (NVG), het aan Maroela Media gesê Lehlohonolo Gift Mans (18), Mpho Joseph Mateu (18) en Thabo Andries Ntholeng (19) het in die hof verskyn in verband met die moord.
Herbst se liggaam is op 6 Julie 2019 in haar huis op 'n kleinhoewe by Bloemspruit, aan die buitewyke van die stad, gekry. Sy het alleen daar gewoon nadat haar man vroeër dood is. Maroela Media het vroeër berig nooddienswerkers het Herbst se liggaam in die huis gekry nadat bure vlamme gesien en die brandweer ontbied het. Die nooddienswerkers het agtergekom Herbst se hande is vasgebind toe hulle die liggaam uit die huis verwyder het.
Die verdagtes is Woensdag in hegtenis geneem.
Staatsaanklaer Johan de Vries het aan landdros Ryan Ishmail gesê daar is ooggetuies wat die verdagtes positief met die moord kan verbind.
Maroela Media verneem Mans is in 2017 ná 'n kaping tot 15 jaar tronkstraf gevonnis is, maar het ná sy vonnisoplegging uit aanhouding ontsnap. Shuping kon dit nie dadelik bevestig nie.
"Die mans het nog nie gepleit op die aanklag nie. Hulle bly in aanhouding en sal na verwagting op 19 Julie weer in die hof verskyn," het Shuping bygevoeg.
'n Roudiens is Donderdag in die NG kerk Bloemfontein-Noord (Klipkerk) vir Herbst gehou. Herbst was 'n bekende in die stad waar sy die afgelope ruk op Donderdae, Vrydae en Saterdae pannekoeke voor D&J Vleis verkoop het.
ek hoop die skuldiges word van alle moontlike klagtes gevonnis, nie 'n bietjie van die een, bietjie meer van die ander een, niks van die een, en niks moet samelopend uitgedien word nie, hulle was onmenslik in hul optrede
Kan nie glo mens kan iemand dood maak nie, en dan nog vir n trommeltjie met pannekoek geld. Dalk net genoeg vir n dagga sol. Hoop hulle kry die swaarste straf.
Jou belastinggeld gaan die advokate betaal wat hulle gaan verdedig in die hof! Hulle is mos onskuldig, al het ooggetuies hulle positief met die moord verbind!Binnekort wil hulle borg ook he!